**Likumprojekta “Grozījumi likumā “Par atbilstības novērtēšanu”” sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks (500 zīmes bez atstarpēm) | Likumprojekts “Grozījumi likumā “Par atbilstības novērtēšanu”” (turpmāk - Likumprojekts) paredz normas par tirgus uzraudzību, lai veicinātu šīs jomas Eiropas Savienības tieši piemērojamā regulējuma un tirgus uzraudzības iestāžu pilnvaru koordinētu piemērošanu. Likumprojektā tiek precizētas atsauces uz spēku zaudējušas Eiropas Savienības regulas normām par preču savstarpējo atzīšanu, tās aizstājot ar atsaucēm uz spēkā esošas regulas normām.Tāpat likumprojektā tiek paredzēts pilnvarojums Ministru kabinetam noteikt atbilstības novērtēšanas institūciju (turpmāk – ANI) civiltiesiskās atbildības apdrošināšanas minimālos kritērijus un atlīdzināmo zaudējumu minimālos veidus, lai veicinātu to, ka atbilstības novērtēšanas nozarē darbotos uzticami pakalpojuma sniedzēji, kas var atļauties savus pakalpojumus apdrošināt un ir paredzējuši savas darbības iespējamos riskus.Paredzēts, ka Likumprojekts stājas spēkā vispārējā kārtībā. |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | 1) Ekonomikas ministrijas iniciatīva, pamatojoties uz *Eiropas Parlamenta un Padomes 2019. gada 20. jūnija Regulu 2019/1020 par tirgus uzraudzību un produktu atbilstību un ar ko groza Direktīvu 2004/42/EK un Regulas (EK) Nr. 765/2008 un (ES) Nr. 305/2011* (turpmāk – Regula (ES) 2019/1020), lai nodrošinātu regulas normu un tajā noteikto pilnvaru koordinētu piemērošanu.2) Ekonomikas ministrijas iniciatīva, pamatojoties uz *Eiropas Parlamenta un Padomes 2019. gada 19. marta Regulu (ES) 2019/515 par citā dalībvalstī likumīgi tirgotu preču savstarpēju atzīšanu un Regulas (EK) Nr. 764/2008 atcelšanu*, tiek grozīts spēkā esošais likums "Par atbilstības novērtēšanu", lai tajā veiktu tehniskus pielāgojumus.3) Ekonomikas ministrijas iniciatīva saskaņā ar likuma "Par atbilstības novērtēšanu" 8. panta otro daļu, lai paredzētu pilnvarojumu Ministru kabinetam noteikt ANI civiltiesiskās atbildības apdrošināšanas minimālos kritērijus un atlīdzināmo zaudējumu minimālos veidus. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | 2.1. Šobrīd kārtība, kāda veicama tirgus uzraudzība, kā arī institūcijas, kas to veic, ir noteikta ar dažādiem Ministru kabineta noteikumiem, kas izdoti, pamatojoties uz Likuma “Par atbilstības novērtēšanu” 7. panta otro daļu vai pamatojoties uz Preču un pakalpojumu drošuma likuma 81. pantu. Atsevišķos gadījumos tas noteikts arī citos normatīvajos aktos, piemēram, likumos, ar kuriem tiek noteiktas preču prasības un to uzraudzība. Attiecīgi tirgus uzraudzības iestāžu kompetence, funkcijas un uzdevumi tiek atrunāti arī to nolikumos. Lai koordinētu darbu starp tirgus uzraudzības iestādēm, 2000. gadā tika izveidota Tirgus uzraudzības padome. Tirgus uzraudzības padome atbilstoši tās [nolikumam](http://www.likumi.lv/doc.php?id=96375) ir konsultatīva institūcija, kuras mērķis ir nodrošināt informācijas un viedokļu apmaiņu starp tirgus uzraudzības iestādēm. Tirgus uzraudzības padomes galvenais uzdevums ir veicināt vienotu pieeju tirgus uzraudzībai, tirgus uzraudzības iestāžu sadarbību sakarā ar nedrošām precēm un pakalpojumiem, kā arī kompetences sadali starp dažādām tirgus uzraudzības iestādēm, lai nodrošinātu visu preču uzraudzību un novērstu funkciju dublēšanos.Latvijā tiek piemērotas Eiropas Savienības līmenī ar tieši piemērojamu tiesību aktu noteiktas tirgus uzraudzības normas, un kopš 2021. gada 16. jūlija līdzšinējo Eiropas Savienības regulējumu pilnībā aizstāj Regula (ES) 2019/1020, kura tika izstrādāta un pieņemta, lai mazinātu prasībām neatbilstošu preču pastāvēšanas iespējamību, kas rada situāciju, kurā Eiropas Savienības pilsoņi var tikt pakļauti potenciāli bīstamām precēm, kuras apdraud cilvēka veselību, vidi un kropļo konkurenci. Galvenie iemesli ir ierobežotās zināšanas par prasībām, zems neatbilstību novēršanas līmenis un uzraudzības sistēmu efektivitātes trūkums. Ir sagaidāms, ka šīs problēmas palielināsies, pieaugot e-komercijas un importa apjomam no trešajām valstīm.Lai risinātu minētās problēmas, Regula (ES) 2019/1020 paredz: visu esošo tirgus uzraudzības līdzekļu un sadarbības mehānismu uzlabošanu; ES koordināciju un prevenciju; nodrošināt vienādu pilnvaru apjomu visām tirgus uzraudzības iestādēm Eiropā; sadarbības mehānismus starp nozari un tirgus uzraudzības iestādēm; izveidot elektroniskās sistēmas, ar kuru starpniecību ražotāji vai importētāji nodotu preču atbilstības informāciju gan patērētājiem, gan tirgus uzraudzības iestādēm; ražotāju pienākumu norīkot Eiropas Savienībā esošu personu, kas atbild par preces atbilstības informāciju; izveidot vienotu Eiropas portālu brīvprātīgo apņemšanos publicēšanai; ieviest noteikumus par to, kā publiskot lēmumus, ar kuriem ierobežo preču apgrozību; izdevumu atgūšanu par neatbilstošu preču pārbaužu veikšanu; striktākus pienākumus savstarpējās palīdzības sniegšanā un prezumpciju, ka vienā dalībvalstī par neatbilstošām atzītas preces ir uzskatāmas par neatbilstošām visā Eiropas Savienībā.Tirgus uzraudzību Latvijā var turpināt organizēt arī pie jau esošā nacionālā regulējuma un tieši piemērojot jauno Regulu (ES) 2019/1020, tomēr, lai veicinātu vienotu pieeju tirgus uzraudzībā, tirgus uzraudzības iestāžu pilnvaru efektīvu īstenošanu, tai skaitā ar citu tirgus uzraudzības iestāžu starpniecību, ar Likumprojektu paredzēts papildināt likumu “Par atbilstības novēršanu” ar attiecīgām normām par tirgus uzraudzību. Vienīgais izpildes pasākums, ko Regula (ES) 2019/1020 tās 41. pantā paredz dalībvalstīm noteikt savos nacionālajos tiesību aktos, ir paredzēt noteikumus par sankcijām, ko piemēro saimnieciskās darbības veicējiem, kuri neievēro pienākumus, kas tiem noteikti tirgus uzraudzības jomā. Šādas sankcijas Latvijā ir jau noteiktas attiecīgi likuma “Par atbilstības novēršanu” VIII. nodaļā un Preču un pakalpojumu drošuma likuma IV. nodaļā.2.2. Likuma „Par atbilstības novērtēšanu” VII nodaļa „Savstarpējā atzīšana” ietver vispārīgu regulējumu attiecībā uz savstarpējās atzīšanas principa piemērošanu, kas balstījās uz *Eiropas Parlamenta un Padomes 2008. gada 9. jūlija regulu (EK) Nr. 764/2008, ar ko nosaka procedūras, lai dažus valstu tehniskos noteikumus piemērotu citā dalībvalstī likumīgi tirgotiem produktiem, un ar ko atceļ lēmumu Nr. 3052/95/EK* (turpmāk – regula (EK) Nr. 764/2008)*.* Lai sniegtu lielāku tiesisko skaidrību minētā principa praktiskā piemērošanā, 2020. gada 19. aprīlī spēkā stājās *Eiropas Parlamenta un Padomes 2019. gada 19. marta Regula (ES) 2019/515 par citā dalībvalstī likumīgi tirgotu preču savstarpēju atzīšanu un Regulas (EK) Nr. 764/2008 atcelšanu* (turpmāk – regula (ES) Nr. 2019/515). Attiecīgi ar Likumprojektu tiek veikti grozījumi minētā likuma VII nodaļas “Savstarpējā atzīšana” 16. panta pirmajā un trešajā daļā, kā arī 18. panta pirmajā un otrajā daļā, lai aizstātu atsauces uz atcelto regulu (EK) Nr. 764/2008 ar atsaucēm uz regulu (ES) Nr. 2019/515. 2.3. Grozījums attiecībā uz Likuma „Par atbilstības novērtēšanu” papildināšanu ar 8. panta trešo daļu paredz pilnvarojumu Ministru kabinetam noteikt minimālos kritērijus paziņoto institūciju profesionālajai civiltiesiskajai apdrošināšanai, kā arī atlīdzināmo zaudējumu minimālos veidus. Grozījums izstrādāts, lai stiprinātu jautājumu par ANI profesionālo civiltiesisko apdrošināšanu, jo patlaban nav noteikta vienota atbildības limita summa, kas segtu trešajām pusēm radušos zaudējumus ANI darbības dēļ. Saskaņā ar Ministru kabineta 2013. gada 3. decembra noteikumiem Nr. 1376 “Kārtība, kādā izveido paziņošanas komisiju, kā arī kārtība, kādā komisija pieņem lēmumu un paziņo Eiropas Komisijai par atbilstības novērtēšanas institūcijām, kas veic atbilstības novērtēšanu reglamentētajā sfērā” (turpmāk – Noteikumi Nr. 1376) (pārņemot Eiropas Komisijas Lēmumu Nr.768/2008 par produktu tirdzniecības vienotu sistēmu un ar ko atceļ Padomes Lēmumu 93/465/EEK), Ekonomikas ministrija ar tās izveidotu paziņošanas komisiju ir noteikta (pilnvarota) kā atbildīgā valsts iestāde par akreditētu ANI paziņošanu Eiropas Komisijai un citām ES valstīm. Līdz ar to, paziņojot ANI, paziņošanas komisija uzņemas atbildību par ANI valstiskā un starptautiskā līmenī. Vienlaikus paziņošanas komisija ir atbildīga par ANI darbības atbilstību izvirzītajām prasībām. Kā viena no prasībām, par kuru ir jāpārliecinās paziņošanas komisijai, ir nosacījums, ka ANI savu darbību ir apdrošinājusi.Pēc valsts aģentūras “Latvijas Nacionālais akreditācijas birojs” sniegtās informācijas, kā arī pēc paziņošanas komisijas sniegtās informācijas patlaban ANI iesniegto profesionālo civiltiesisko apdrošināšanas polišu atbildības limita summas (maksimālais izmaksājamās apdrošināšanas atlīdzības apmērs) ir ļoti dažādas. Tās svārstās no 7000 *euro* līdz 10 000 000 *euro*. Šāds atbildības limita diapazons ANI starpā rada nevienlīdzīgu pieeju šī kritērija piemērošanā, kā arī rada bažas par godīgu konkurenci atbilstības novērtēšanas tirgū. Vienlaikus paziņošanas komisija ir saskārusies ar gadījumiem, kad tā nav guvusi pārliecību par to, ka ANI kopā ar apdrošinātājiem ir pienācīgi izvērtējusi riskus, kas varētu rasties tās darbības dēļ, kā arī ir radušās bažas, vai izvēlētais atbildības limits, kas ir pārāk zems, spēs segt iespējamos zaudējumus trešajām personām, kas varētu rasties, sniedzot savus pakalpojumus. Šādas apdrošināšanas atbildības limita svārstības pašlaik ir radušās, jo normatīvajā regulējumā nav noteikta vienota atbildības limita summa, kas segtu trešajām pusēm radušos zaudējumus atbilstības novērtēšanas institūcijas darbības dēļ. Šāda limita noteikšanu nenosaka neviens attiecīgās jomas regulējums. Ir noteikta tikai vispārīga prasība ES normatīvajos aktos (standartos, direktīvās, regulās) par atbilstīgu resursu un apdrošināšanas nepieciešamību. Kā, piemēram, akreditācijas standartā LVS EN ISO/IEC 17065:2015 “Atbilstības novērtēšana. Prasības institūcijām, kas sertificē produktus, procesus un pakalpojumus” 4.3.1. punkts nosaka, ka “Sertifikācijas institūcijai jābūt atbilstīgiem resursiem, lai pildītu saistības, kas izriet no tās darbībām”. Savukārt “Jaunās pieejas direktīvās” (<https://ec.europa.eu/growth/single-market/goods/new-legislative-framework_en>), kas ir pārņemtas nacionālajos normatīvajos aktos, tādās jomās, kas skar arī dažādu bīstamo iekārtu (kā, piemēram, lifti, spiedieniekārtas) drošību, kā arī Eiropas Parlamenta un Padomes regulā 305/2011/ES, ar ko nosaka saskaņotus būvizstrādājumu tirdzniecības nosacījumus un atceļ Padomes Direktīvu 89/106/EE, noteikts, ka “Paziņotā iestāde nokārto tiesisko apdrošināšanu, ja vien atbildību neuzņemas dalībvalsts saskaņā ar valsts tiesību aktiem vai ja dalībvalsts pati nav tieši atbildīga par veikto novērtējumu un/vai pārbaudi”.Izpētot kaimiņvalstu pieredzi attiecībā uz šī jautājuma regulēšanas iespējām, par iespējami labāko risinājumu šī jautājuma sakārtošanā būtu Igaunijas pieredze, kas savā nacionālajā normatīvajā regulējumā ir noteikusi minimālo atbildības limita summu – 64 000 *euro* gadā, kas nosaka ANI darbības dēļ radušos zaudējumu segšanu trešajai personai.Ņemot vērā paziņoto ANI viedokļus, kaimiņvalstu pieredzi, kā arī no Latvijas Apdrošinātāju asociācijas saņemto viedokli, kura atbalsta atbildības limita summas noteikšanu ne zemāku par 64 000 *euro* gadā, ar grozījumiem Noteikumos Nr. 1376 ir paredzēts noteikt, ka paziņoto ANI atbildības limita summa nav zemāka par 65 000 *euro* gadā, ņemot vērā, ka daļa paziņoto ANI darbojas jomās, kas saistītas ar paaugstinātas bīstamības objektiem (kā, piemēram, lifti, kravas celtņi, transportējamās spiedieniekārtas), kā arī tādiem produktiem kā būvmateriāli, kuri var nodarīt kaitējumu gan videi, gan trešajām pusēm, tos transportējot, iebūvējot. Šāda atbildības limita summa būtu adekvāta, ņemot vērā, ka paziņotās ANI savu darbību veic Eiropas Savienības līmenī, līdz ar to šīm ANI ir plašāks darbības mērogs, kā arī potenciāli augstāks risks, ka ANI sniegto pakalpojumu darbības vai bezdarbības dēļ varētu rasties lielāki zaudējumi (kā, piemēram, veselībai, dzīvībai, mantai vai videi) trešajām pusēm. Arī apskatot paziņoto ANI gada apgrozījumus, kas ir pietiekami augsti un liecina par ANI darbības aktivitāti un plašumu, rada pārliecību, ka šāda atbildības limita noteikšana pret to gada apgrozījumu summām, paziņotajām ANI neradītu lieku administratīvo slogu un būtu vēlama arī no pašu ANI viedokļa, lai pasargātu sevi no liekiem zaudējumiem. Vienlaikus tas veicinātu to, ka atbilstības novērtēšanas nozarē darbotos uzticami pakalpojuma sniedzēji, tādi, kas var atļauties savus pakalpojumus apdrošināt un ir paredzējuši savas darbības iespējamos riskus. Līdz ar to Ekonomikas ministrija kā paziņojošā iestāde, būtu droša, ka tā pilnvaro tikai tādas paziņotās ANI darboties starptautiskajā tirgū, kuras ir uzticamas un kuru pakalpojumi ir droši un uzticami sabiedrībai.2.4. Ņemot vērā to, ka Regula (ES) 2019/1020 ir tieši piemērojama, savukārt grozījumiem saistībā ar Regulu (ES) 2019/515 ir tikai tehnisku pielāgojumu raksturs, bet pilnvarojuma paredzēšanai Ministru kabinetam noteikt ANI civiltiesiskās atbildības apdrošināšanas kritērijus un atlīdzināmo zaudējumu veidus nav noteikts konkrēts termiņš, Likumprojektā tiek paredzēts, ka tas stājas spēkā vispārējā kārtībā. |
| 3. | Projekta izstrādē iesaistītās institūcijas un publiskas personas kapitālsabiedrības | Ekonomikas ministrija, Patērētāju tiesību aizsardzības centrs. |
| 4. | Cita informācija | Nav |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | 1. Patērētāji (~ 500 miljonu patērētāju Eiropas Savienībā).2. Ražotāji, pārdevēji, izplatītāji, importētāji un pakalpojumu sniedzēji.3. Akreditētas atbilstības novērtēšanas institūcijas, kuras vēlas iegūt paziņotās institūcijas statusu. |
| 2. | Tiesiskā regulējuma ietekme uz tautsaimniecību un administratīvo slogu | Sabiedrības grupām un institūcijām Likumprojekta tiesiskais regulējums nemaina tiesības un pienākumus, kā arī veicamās darbības. |
| 3. | Administratīvo izmaksu monetārs novērtējums | Likumprojekts šo jomu neskar. |
| 4. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar |

|  |
| --- |
| **IV.** **Tiesību akta projekta ietekme uz spēkā esošo tiesību normu sistēmu** |
| 1. | Saistītie tiesību aktu projekti | Likumprojekts paredz izstrādāt šādus tiesību aktus:1. pamatojoties uz jauno 9.3 panta otro daļu – Ministru kabineta noteikumus, lai noteiktu kārtību, kādā tirgus uzraudzības iestādes preču paraugus pieprasa, saņem, veic kontrolpirkumus un rīkojas ar paraugiem pēc laboratoriskās vai cita veida ekspertīzes veikšanas;
2. pamatojoties uz jauno 16. panta ceturto daļu Ministru kabineta noteikumus, lai noteiktu būtiskās prasības nepārtikas precēm, uz kurām neattiecas Eiropas Savienības saskaņotie normatīvie akti. Šādu normatīvo aktu izstrāde paredzēta gadījumā, ja tiek konstatēta tāda nepieciešamība un attiecīgi atbildīgā ministrija ierosina tādu priekšlikumu. Tādēļ to izstrādei Likumprojektā ir paredzēts Pārejas noteikumos noteikt termiņu: 2022. gada 31. decembri;
3. Likumprojekta jaunajā 9.9 panta otrajā daļā paredzēts Ministru kabinetam noteikt atbildīgo iestādi sadarbībai ar muitas iestādi, ja konkrētā jomā tirgus uzraudzību veic vairākas tirgus uzraudzības iestādes. Šāda iespēja Likumprojektā paredzēta gadījumiem, ja no normatīvajiem aktiem nav viennozīmīgi secināms, kura tirgus uzraudzības iestāde attiecīgā gadījumā nodrošina sadarbību ar muitu, un ja iestādēm savstarpēji nav izdevies to atrisināt, un ir konstatēta nepieciešamība to nostiprināt Ministru kabinetā, piemēram, ar Ministru kabineta sēdes protokollēmumu vai tamlīdzīgi.
4. pamatojoties uz Likumprojekta jaunajā 8. panta trešajā daļā ietverto pilnvarojumu Ministru kabinetam noteikt minimālos kritērijus paziņoto institūciju profesionālajai civiltiesiskajai apdrošināšanai, kā arī atlīdzināmo zaudējumu minimālos veidus, pēc Likumprojekta stāšanās spēkā tiktu veikti grozījumi Noteikumos Nr.1376 un, ņemot vērā Igaunijas pieredzi, normatīvajā regulējumā tiktu iekļauts kritērijs attiecībā uz minimālo atbildības limita summu, kā arī atlīdzināmo zaudējumu minimālie veidi, kā, piemēram, – veselībai, dzīvībai, mantai, videi.

Ar grozījumiem Noteikumos Nr.1376 plānots noteikt, ka atbildības limita minimālā summa nedrīkstētu būt zemāka par 65 000 *eur* gadā (aptuvenie aprēķini liecina, ka ANI tas nozīmētu apdrošināšanas polises prēmijas iegādi, kas izmaksātu kā minums 300 *eur* gadā). Pēc valsts aģentūras “Latvijas Nacionālais akreditācijas birojs” sniegtās informācijas par esošajiem ANI atbildības limitiem uz doto brīdi aptuveni puse akreditēto ANI, kuriem saskaņā ar Eiropas Savienības normatīvajiem aktiem, nepieciešama apdrošināšana, atbildības limita summa nav zemāka par 64 000 *eur* gadā.  |
| 2. | Atbildīgā institūcija | Ekonomikas ministrija |
| 3. | Cita informācija | Nav |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| 1. | Saistības pret Eiropas Savienību | Eiropas Parlamenta un Padomes 2019. gada 20. jūnija Regula 2019/1020 par tirgus uzraudzību un produktu atbilstību un ar ko groza Direktīvu 2004/42/EK un Regulas (EK) Nr. 765/2008 un (ES) Nr. 305/2011 |
| 2. | Citas starptautiskās saistības | Nav |
| 3. | Cita informācija | Nav |

|  |
| --- |
| **1. tabulaTiesību akta projekta atbilstība ES tiesību aktiem** |
| Attiecīgā ES tiesību akta datums, numurs un nosaukums | Eiropas Parlamenta un Padomes 2019. gada 20. jūnija Regula 2019/1020 par tirgus uzraudzību un produktu atbilstību un ar ko groza Direktīvu 2004/42/EK un Regulas (EK) Nr. 765/2008 un (ES) Nr. 305/2011 |
| A | B | C | D |
| Regulas (ES) 2019/1020 41. panta 1. un 2. punkts | Atbilstošas normas ir jau noteiktas attiecīgi likuma “Par atbilstības novērtēšanu” VIII. nodaļā un Preču un pakalpojumu drošuma likuma IV. nodaļā. | Ieviests pilnībā. | Stingrākas prasības nav paredzētas. |
| Kā ir izmantota ES tiesību aktā paredzētā rīcības brīvība dalībvalstij pārņemt vai ieviest noteiktas ES tiesību akta normas? Kādēļ? | Regula (ES) 2019/1020 netiek pārņemta ar šo Likumprojektu. Tai atbilstošas normas ir paredzētas jau spēkā esošajā nacionālajā regulējumā. |
| Saistības sniegt paziņojumu ES institūcijām un ES dalībvalstīm atbilstoši normatīvajiem aktiem, kas regulē informācijas sniegšanu par tehnisko noteikumu, valsts atbalsta piešķiršanas un finanšu noteikumu (attiecībā uz monetāro politiku) projektiem | Saskaņā ar Regula (ES) 2019/1020 41. panta 3. punktu Dalībvalstis līdz 2021. gada 16. oktobrim minētos noteikumus dara zināmus Komisijai, ja tie nav darīti zināmi iepriekš, un nekavējoties paziņo tai par jebkādiem turpmākiem grozījumiem, kas tos ietekmē. |
| Cita informācija | Nav |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Sabiedrības informēšana un līdzdalība Likumprojekta izstrādē tiks nodrošināta:1. publicējot to Ekonomikas ministrijas tīmekļvietnē <https://www.em.gov.lv> un Ministru kabineta tīmekļvietnē [https://www.mk.gov.lv](https://www.mk.gov.lv/);
2. nosūtot to šādām institūcijām: Valsts policija, Valsts vides dienests, Valsts ieņēmumu dienests, Valsts augu aizsardzības dienests, Valsts tehniskās uzraudzības aģentūra, Pārtikas un veterinārais dienests, Veselības inspekcija, VSIA “Latvijas Proves birojs”, Valsts darba inspekcija, VAS “Ceļu satiksmes drošības direkcija”, Latvijas Jūras administrācija, Vides pārraudzības valsts birojs; Patērētāju interešu aizstāvības asociācija, Latvijas Tirdzniecības un rūpniecības kamera, Latvijas Darba devēju konfederācija, Latvijas Tirgotāju asociācija, Patērētāju interešu aizstāvības klubs, Nacionālā trīspusējās sadarbības padome; Vieglās rūpniecības uzņēmumu asociācija; Mašīnbūves un metālapstrādes rūpniecības asociācija; Latvijas Elektrotehnikas un elektronikas rūpniecības asociācija; Latvijas Ķīmijas un farmācijas uzņēmēju asociācija; Latvijas Vides, ģeoloģijas un meteoroloģijas centrs; Būvmateriālu ražotāju asociācija; Latvijas Būvmateriālu tirgotāju savienība; Tehnisko ekspertu asociācija; Latvijas Degvielas tirgotāju asociācija; Latvijas Tranzīta biznesa asociācija; Tautsaimniecības padome; Latvijas Nacionālais akreditācijas birojs.
3. Attiecībā uz minimālo atbildības limita noteikšanu ar Ekonomikas ministrijas 2021. gada 29. aprīļa vēstuli tika informētas arī 23 paziņotās ANI, lūdzot sniegt viedokli par ierosinājumu normatīvajā regulējumā noteikt, ka atbildības limita summa nav zemāka par 64 000 *euro* gadā.
 |
| 2. | Sabiedrības līdzdalība projekta izstrādē |   |
| 3. | Sabiedrības līdzdalības rezultāti |  |
| 4. | Cita informācija | Par Ekonomikas ministrijas 2021. gada 29. aprīļa vēstulē minētajiem ierosinājumiem attiecībā uz ANI civiltiesiskās atbildības minimālā limita noteikšanu tika saņemti viedokļi no 6 paziņotajām ANI. 3 paziņotās ANI norādīja, ka atbalsta vienota atbildības limita noteikšanu un ka jau patlaban šo ANI atbildības limiti nav zemāki par 64 000 *eur* gadā. 2 paziņotās ANI neatbalsta šādu limitu, norādot, ka tās savu profesionālo civiltiesisko apdrošināšanu pielāgojušas savām darbībām. Viena no tām nodarbojas ar rotaļlietu atbilstības pārbaudēm un tās apgrozījums salīdzinājumā arī citām paziņotajām ANI ir zemāks. Šī paziņotā ANI norādīja, ka nav salīdzināmi dažādu paziņoto ANI darbības jomas, kā piemēram rotaļlietas un bīstamās iekārtas. Savukārt viena no paziņotajām ANI, kura darbojas bīstamo iekārtu inspicēšanas jomā, sniedza viedokli, ka ņemot vērā to darbības jomu – paaugstināta bīstamības objekti, to minimālā atbildības limita summa nedrīkstētu būt zemāka par 100 000 *eur*. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Ekonomikas ministrija, Patērētāju tiesību aizsardzības centrs, Veselības inspekcija, VSIA “Latvijas proves birojs”; Valsts vides dienests; Valsts tehniskās uzraudzības aģentūra; Valsts augu aizsardzības dienests; Valsts policija; Būvniecības valsts kontroles birojs; Latvijas Jūras administrācija |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Pārvaldes institucionālā struktūra nemainās. Likumprojekts neparedz jaunu valsts institūciju izveidi, esošu institūciju likvidāciju vai reorga­nizāciju, kā arī neatstāj ietekmi uz institūciju cilvēkresursiem vai finanšu resursiem.Ņemot vērā, ka Regula (ES) 2019/1020 paredz pilnvaras tirgus uzraudzības iestādēm, nekonkretizējot, kāda veida iestādēm katras no tām izmantojamas, Likumprojekts paredz, ka atsevišķas pilnvaras pamatā ir tiesīgs izmantot Patērētāju tiesību aizsardzības centrs, bet citas iestādes tās var izmantot, sadarbojoties ar Patērētāju tiesību aizsardzības centru. |
| 3. | Cita informācija |  |

Ekonomikas ministrs J. Vitenbergs

Vīza: Valsts sekretārs E. Valantis